Euroopan parlamentin suositus neuvostolle neuvotteluista sopimuksen tekemiseksi Amerikan yhdysvaltojen kanssa matkustajarekisteritietojen (PNR) käytöstä terrorismin ja kansainvälisen rikollisuuden, järjestäytynyt rikollisuus mukaan luettuna, torjumiseksi (2006/2193(INI))



Virallinen lehti nro 305 E , 14/12/2006 s. 0250 - 0254



P6_TA(2006)0354 Sopimus Yhdysvaltojen kanssa matkustajarekisteritietojen käytöstä Euroopan parlamentin suositus neuvostolle neuvotteluista sopimuksen tekemiseksi Amerikan yhdysvaltojen kanssa matkustajarekisteritietojen (PNR) käytöstä terrorismin ja kansainvälisen rikollisuuden, järjestäytynyt rikollisuus mukaan luettuna, torjumiseksi (2006/2193(INI)) Euroopan parlamentti, joka - ottaa huomioon Sophia in 't Veldin ALDE-ryhmän puolesta tekemän ehdotuksen suositukseksi neuvostolle Amerikan yhdysvaltojen kanssa tehtävän sopimuksen sisällöstä, joka koskee matkustajarekisteritietojen (PNR) käyttöä terrorismin ja kansainvälisen rikollisuuden, järjestäytynyt rikollisuus mukaan luettuna, torjumiseksi (B6-0382/2006), - ottaa huomioon työjärjestyksen 114 artiklan 3 kohdan ja 94 artiklan, - ottaa huomioon kansalaisvapauksien sekä oikeus- ja sisäasioiden valiokunnan mietinnön (A6-0252/2006), A. palauttaa mieliin PNR-tiedoista antamansa aiemmat päätöslauselmat [1], joissa se ilmaisi alusta alkaen - valmiutensa hyväksyä sen, että viranomaiset saavat käyttää matkustajien henkilötietoja tarvittaessa turvallisuustarkoituksissa henkilöiden tunnistamiseen ja vertaamiseen vaarallisten henkilöiden tai tunnettujen rikollisten tai terroristien "tarkkailulistaan" (kuten tehdään EU:ssa Schengenin sopimuksen soveltamista koskevan yleissopimuksen yhteydessä tai direktiivin 2004/82/EY [2] nojalla, jossa sallitaan lentoyhtiöiden Advanced Passenger Information System (APIS)-järjestelmän kautta hallinnoimien henkilötietojen käyttö), ja - syvän huolensa siitä, että viranomaiset saavat järjestelmällisesti käyttöönsä tietoja kuten luottokortin numero, sähköpostiosoite, mahdollinen kuuluminen tiettyyn ryhmään, kanta-asiakastiedot, jotka liittyvät tavallisten matkustajien (eli henkilöiden, joita ei ole kirjattu vastaanottajamaassa vaarallisiksi tai rikollisiksi) käyttäytymiseen, voidakseen vain päätellä teoreettisen mallin pohjalta, voiko tuollainen matkustaja muodostaa potentiaalisen uhan lennolle, kohdemaalleen tai kauttakulkumaalleen, B. on tietoinen siitä, että eräissä maissa, kuten Yhdysvalloissa, Kanadassa ja Australiassa, nykyään edellytetään "käyttäytymistietojen" järjestelmällistä käyttöä sisäisen turvallisuuden varmistamiseksi, vaikka se ei olekaan hyväksyttävää EU:ssa, mutta huomauttaa, että - Kanadassa ja Australiassa kansallisessa laissa säädetään, että tietoja voidaan käyttää mutta käytön laajuus ja kesto sekä kerättyjen tietojen määrä on rajattu ja käyttöä valvoo oikeusviranomainen, minkä vuoksi parlamentti ja EU:n kansalliset tietosuojaviranomaiset ovat pitäneet järjestelmiä asianmukaisina, - Yhdysvalloissa ei komission kanssa käytyjen pitkien neuvottelujen ja joidenkin "sitoumuksissa" annettujen hyvän tahdon osoitusten jälkeenkään ole ilmaliikennettä koskevaa lakisääteistä tietosuojaa; siksi kaikkia PNR-tietoja voidaan käyttää, ainoana poikkeuksena "arkaluonteiset" tiedot, ja niitä voidaan säilyttää vuosia turvallisuustarkastuksen jälkeen; lisäksi muilla kuin Yhdysvaltojen kansalaisilla ei ole oikeudellista suojaa, C. ottaa huomioon, että 11. syyskuun 2001 hirveiden tapahtumien jälkeen on otettu käyttöön maailmanlaajuisesti joukko yksittäisiä turvatoimia, joihin usein liittyy kaikkien kansalaisten henkilötietojen, etenkin rahansiirtojen sekä televiestinnän ja matkustajatietojen järjestelmällistä keräämistä ja seurantaa; katsoo, että ilman johdonmukaista EU:n turvallisuuspolitiikkaa yksittäisen kansalaisen asema valtioon nähden uhkaa heiketä, D. muistuttaa nostaneensa Euroopan yhteisöjen tuomioistuimessa kumoamiskanteen neuvoston päätöksestä 2004/496/EY [3], joka koskee sellaisen sopimuksen tekemistä Yhdysvaltojen kanssa, joka neuvoteltiin komission päätöksen 2004/535/EY [4] pohjalta, koska päätöksellä ei ollut oikeusperustaa ja se oli oikeudellisesti epäselvä ja koska sopimuksessa sallittiin kerätä henkilötietoja suhteettomasti verrattuna järjestäytyneen rikollisuuden ja terrorismin torjuntatarpeeseen, E. panee tyytyväisenä merkille, että yhteisöjen tuomioistuin kumosi neuvoston päätöksen 2004/496/EY ja komission päätöksen 2004/535/EY [5], F. pitää valitettavana, että yhteisöjen tuomioistuin ei vastannut parlamentin huoleen sopimuksen oikeudellisesta rakenteesta ja sen sisällön vastaavuudesta ihmisoikeuksien ja perusvapauksien suojaamiseksi tehdyn Euroopan yleissopimuksen 8 artiklan tietosuojaa koskevien periaatteiden kanssa, G. ottaa huomioon, että yhteisöjen tuomioistuin katsoi, ettei neuvoston päätöstä 2004/496/EY voitu tehdä pätevästi EY:n perustamissopimuksen 95 artiklan perusteella direktiivin 95/46/EY [6] yhteydessä, sillä PNR-tietojen siirtäminen Yhdysvaltojen tulli- ja rajavalvontalaitokselle ja niiden käyttö siellä liittyy tietojenkäsittelytoimiin, jotka koskevat yleistä turvallisuutta ja rikosoikeuden alalla tapahtuvaa valtion toimintaa, mikä ei kuulu direktiivin 95/46/EY soveltamisalaan ja jää ensimmäisen pilarin ulkopuolelle, H. ottaa huomioon komission ja neuvoston ilmaiseman valmiuden toimia tiiviissä yhteistyössä parlamentin kanssa varmistaakseen, että yhteisöjen tuomioistuimen tuomiota noudatetaan kaikilta osin; pitää kuitenkin valitettavana, että neuvosto ei ole ottanut parlamenttia mukaan käytäviin neuvotteluihin, I. yhtyy 29 artiklan mukaisen tietosuojatyöryhmän 14. kesäkuuta 2006 antamaan lausuntoon [7] yhteisöjen tuomioistuimen tuomion edellyttämistä jatkotoimista, J. katsoo, että asian merkittävyyden vuoksi EU:n on joka tapauksessa sovittava Yhdysvaltain kanssa asianmukaisesta kansainvälisestä sopimuksesta, jossa kunnioitetaan perusoikeuksia täysimääräisesti ja vahvistetaan a) mitkä tiedot ovat välttämättömiä henkilöllisyyden varmistamiseen ja olisi siirrettävä järjestelmällisesti ja automaattisesti (APIS) ja mitkä matkustajien "käyttäytymiseen" liittyvät tiedot voitaisiin siirtää tapauskohtaisesti, kun on kyse ihmisistä, jotka on kirjattu yleistä turvallisuutta koskeviin "tarkkailulistoihin""vaarallisiksi" rikollisen toiminnan tai terroritoiminnan vuoksi, b) luettelo vakavista rikoksista, joista voidaan esittää lisäpyyntöjä, c) luettelo viranomaisista ja virastoista, joille tietoja voidaan luovuttaa ja tietosuojavaatimukset, joita on kunnioitettava, d) tietojen säilyttämistä koskevat määräajat kummankin tietotyypin osalta pitäen mielessä, että vakavien rikosten torjuntaan liittyvät tiedot on vaihdettava EU:n ja Yhdysvaltojen keskinäisestä oikeusavusta [8] ja rikoksen johdosta tapahtuvasta luovuttamisesta [9] tekemien sopimusten mukaisesti, e) lentoyhtiöiden, tietokonepohjaisten paikanvarausjärjestelmien tai yksityisten organisaatioiden (kuten SITA ja AMADEUS) asema matkustajatietojen luovuttamisessa ja yleisen turvallisuuden takaamiseen tarkoitetut keinot (APIS, PNR jne.), f) matkustajille annettavat takuut siitä, että nämä voivat korjata omia tietojaan tai antaa selvityksen matkustusasiakirjojensa ristiriitaisuuksista henkilöllisyystodistusten, viisumien, passien ja muiden virallisten asiakirjojen tietojen kanssa, g) lentoyhtiöiden vastuu matkustajiin ja viranomaisiin nähden tapauksissa, joissa tietoja on kirjattu tai koodattu väärin, sekä tietojen suojaamisessa, h) oikeus vedota riippumattomaan viranomaiseen ja turvautua oikeussuojakeinoihin, mikäli matkustajan oikeuksia rikotaan, i) tarve noudattaa tarkasti tietokonepohjaisten paikanvarausjärjestelmien käyttöä koskevista käyttäytymissäännöistä 24 päivänä heinäkuuta 1989 annetun neuvoston asetuksen (ETY) N:o 2299/89 [10] 6 artiklan d alakohtaa, jossa edellytetään matkustajan ennakkosuostumusta henkilökohtaisten tietojen siirtämiselle; 1. suosittaa neuvostolle, että Yleiset periaatteet a) vältetään oikeudellisen tyhjiön syntyminen matkustajatietojen siirtämisessä 1. lokakuuta 2006 alkaen ja varmistetaan, että matkustajien oikeuksia ja vapauksia suojellaan nykyistäkin enemmän Yhdysvaltojen hallituksen antamilla yksipuolisilla sitoumuksilla; b) asiaa koskevien uusien sopimusten perustaksi otetaan Euroopan ihmisoikeussopimuksen 8 artiklan mukaiset EY:n tietosuojaperiaatteet; Neuvottelumenettely c) aikataulurajoitusten vuoksi neuvotellaan - uudesta kansainvälisestä lyhyen aikavälin sopimuksesta, joka kattaa 1. lokakuuta 2006 ja marraskuun 2007 välisen ajanjakson (jonka yhteisöjen tuomioistuimen tuomion kohteena oleva Yhdysvaltojen ja EY:n sopimus alun perin kattoi), - Kansainvälisen siviili-ilmailujärjestön (ICAO) tasolla keskipitkää ja pitkää aikaväliä varten johdonmukaisempi lähestymistapa matkustajatietojen vaihtamiseen, jotta varmistetaan sekä ilmaliikenteen turvallisuus että ihmisoikeuksien yleinen kunnioittaminen; d) puheenjohtajavaltiolle annetaan valtuudet tiedottaa komission avustuksella parlamentille sopimusneuvotteluista ja ottaa asianomaisen valiokunnan edustajia mukaan tarkkailijoiksi keskusteluihin Yhdysvaltojen hallituksen kanssa; Lyhyen aikavälin sopimuksen sisältö e) korjataan ensi tilassa EU:n ja Yhdysvaltojen ensimmäisessä yhteisessä uudelleentarkastelussa esitetyt puutteet [11] ja otetaan huomioon Euroopan tietosuojavaltuutetun ja 29 artiklan mukaisen tietosuojatyöryhmän suositukset [12]; f) sitoumusten sisältö sisällytetään sopimuksen varsinaiseen tekstiin, jotta niistä tulisi oikeudellisesti sitovia, jolloin kummankin sopimuspuolen on vahvistettava tai muutettava olemassa olevat lait ja oikeuslaitoksen on suojeltava sopimuksen piiriin kuuluvia henkilöitä; g) sitoumukset, joita ei vielä kahden vuoden kuluttua sopimuksen voimaantulosta ole pantu täysin täytäntöön, sisällytetään osoituksena Yhdysvaltojen hallituksen hyvästä tahdosta välittömästi uuteen sopimukseen seuraavasti: - tiukka käyttötarkoitussidonnaisuus, joka aiemmin sisältyi sitoumukseen 3, jolloin käyttäytymistietoja ei saa käyttää talousrikosten tarkastamiseen tai lintuinfluenssan estämiseen; rajoituksen olisi myös koskettava tietojen edelleen luovuttamista; - siirtyminen PUSH-järjestelmään (sitoumuksen 13 mukaisesti), kuten EY:n sopimuksissa Kanadan ja Australian kanssa, koska kaikki tekniset vaatimukset täyttyvät ja esimerkiksi SITA on jo näin tehnyt; - tiedottaminen matkustajille PNR-säännöistä ja asianmukaisten oikeudellisten valitusmenettelyjen käyttöönotto, mikä sisältyy sitoumuksiin 36-42 ja PNR-sopimuksiin Kanadan ja Australian kanssa; - tarve varmistaa tietoja käsittelevän henkilöstön riittävä ohjeistus ja koulutus sekä tarve turvata atk-järjestelmät; - sitoumuksessa 43 mainitun vuosittaisen yhteisen uudelleentarkastelun suorittaminen vuosittain ja yhteistyössä kansallisten tietosuojaviranomaisten kanssa sekä sen julkaiseminen kokonaisuudessaan siten ettei siinä arvioida pelkästään sitoumusten täytäntöönpanoa vaan myös sopimuksen tuloksia terrorismin ja rikollisuuden kitkemisen kannalta; Keskipitkän aikavälin sopimuksen sisältö h) EU:lle annetaan selkeä lainsäädäntökehys hyväksymällä pikaisesti luonnos tietosuojaa koskevaksi puitepäätökseksi; i) vältetään pilareiden välistä keinotekoista jaottelua luomalla unioniin eri pilarit kattava johdonmukainen tietosuojakehys ottamalla käyttöön Euroopan unionista tehdyn sopimuksen 42 artiklan siirtymäväylälauseke, jotta varmistetaan, että parlamentti otetaan mukaan uuden sopimuksen tekemiseen ja sopimus kuuluu yhteisöjen tuomioistuimen valvontavaltaan; j) rajataan pyydettävien tietojen määrä ja suodatetaan lähteellä arkaluonteiset tiedot direktiivin 95/46/EY 8 artiklan vaatimusten mukaisesti; toteaa, että lentoyhtiöiden edellytetään toimittavan ainoastaan niiden saatavilla olevat tiedot, joten käytännössä tulli- ja rajavalvontalaitos saa harvoin käyttöönsä kaikki pyydetyt 34 tietokategoriaa; toteaa, että sopimuksen tarkoituksen eli terrorismin ja kansainvälisen rikollisuuden, järjestäytynyt rikollisuus mukaan luettuna, estämisen ja torjumisen kannalta APIS-tiedotkin riittäisivät; kehottaa neuvoston puheenjohtajavaltiota ja komissiota ottamaan asian esiin neuvotteluissa; 2. toistaa aiemman vaatimuksensa, että eurooppalaisille matkustajille on uudessa sopimuksessa myönnettävä samantasoinen tietosuoja kuin Yhdysvaltojen kansalaisilla on; 3. toistaa aiemman kantansa, että EU:n olisi vältettävä sitä, että luodaan epäsuorasti eurooppalainen PNRjärjestelmä, kun tulli- ja rajavalvontalaitos siirtää asianomaiset tiedot jäsenvaltioiden poliisi- ja oikeusviranomaisille; katsoo, että tavallisten kansalaisten tietojen järjestelmällisen keräämisen tuomioistuinmenettelyn tai poliisitutkinnan ulkopuolella olisi pysyttävä kiellettynä EU:ssa ja että tietoja olisi vaihdettava tarvittaessa EU:n ja Yhdysvaltojen keskinäisestä oikeusavusta ja rikoksen johdosta tapahtuvasta luovuttamisesta tekemän sopimuksen mukaisesti; 4. ehdottaa, että käynnistetään ennen vuoden 2006 loppua EU:n, Yhdysvaltojen, Kanadan ja Australian välillä vuoropuhelu, johon osallistuisi parlamenttien edustajia ja jossa valmistellaan yhteisesti vuoden 2007 uudelleentarkastelua ja vahvistetaan yleiset vaatimukset PNR-tietojen siirtämiselle, jos tämä katsotaan tarpeelliseksi; 5. suosittaa pontevasti, että parlamentti järjestää Yhdysvaltojen kongressin, joka on asianomaisten kansalaisten demokraattinen edustuslaitos, kanssa yhteisen istunnon, jotta voidaan aloittaa vuoropuhelu terrorismin torjunnasta ja sen vaikutuksista kansalaisvapauksiin ja ihmisoikeuksiin; * * * 6. kehottaa puhemiestä välittämään tämän suosituksen neuvostolle ja tiedoksi komissiolle. [1] Päätöslauselma, annettu 13. maaliskuuta 2003, henkilötietojen välittämisestä lentoyhtiöiden toimesta Atlantin ylittävillä lennoilla (EUVL C 61 E, 10.3.2004, s. 381), päätöslauselma, annettu 9. lokakuuta 2003, henkilötietojen välittämisestä lentoyhtiöiden toimesta Atlantin ylittävillä lennoilla: Yhdysvaltojen kanssa käytävien neuvottelujen tilanne (EUVL C 81 E, 31.3.2004, s. 105), ja päätöslauselma, annettu 31. maaliskuuta 2004, luonnoksesta komission päätökseksi, jossa todetaan Yhdysvaltain tulli- ja rajavalvontaviranomaisille luovutettuihin lentoliikenteen matkustajaluetteloihin (PNR — Passenger Name Record) sisältyvien henkilötietojen suojan riittävä taso (EUVL C 103 E, 29.4.2004, s. 665). [2] Neuvoston direktiivi 2004/82/EY, annettu 29. huhtikuuta 2004, liikenteenharjoittajien velvollisuudesta toimittaa tietoja matkustajista (EUVL L 261, 6.8.2004, s. 24). [3] Neuvoston päätös 2004/496/EY, tehty 17. toukokuuta 2004, lentoyhtiöiden PNR-tietojen käsittelemistä ja siirtämistä Yhdysvaltojen sisäisen turvallisuuden ministeriön alaiselle tulli- ja rajavalvontalaitokselle koskevan Euroopan yhteisön ja Amerikan yhdysvaltojen välisen sopimuksen tekemisestä (EUVL L 183, 20.5.2004, s. 83). [4] Komission päätös 2004/535/EY, tehty 14. toukokuuta 2004, Yhdysvaltojen tulli- ja rajavartiolaitokselle toimitettavien lentomatkustajia koskevaan matkustajarekisteriin sisältyvien henkilötietojen suojan riittävästä tasosta (tiedoksiannettu numerolla K(2004)1914) (EUVL L 235, 6.7.2004, s. 11). [5] Yhdistetyt asiat C-317/04 ja C-318/04, tuomio 30. toukokuuta 2006. [6] Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettu Euroopan parlamentin ja neuvoston direktiivi 95/46/EY (EYVL L 281, 23.11.1995, s. 31). [7] Lausunto 5/2006 Euroopan yhteisöjen tuomioistuimen yhdistetyissä asioissa C-317/04 ja C-318/04 30. toukokuuta 2006 antamasta Yhdysvaltoihin toimitettavia matkustajarekisteritietoja koskevasta tuomiosta. [8] EUVL L 181, 19.7.2003, s. 34. [9] EUVL L 181, 19.7.2003, s. 27. [10] EYVL L 220, 29.7.1989, s. 1. [11] Yhteinen uudelleentarkastelu Yhdysvaltojen tulli- ja rajavalvontalaitoksen täytäntöön panemista sitoumuksista, jotka on määritelty 14. toukokuuta 2004 tehdyssä komission päätöksessä 2004/535/EY (toimitettu versio 12. joulukuuta 2005). [12] (ks.:http://ec.europa.eu/justice_home/fsj/privacy/workinggroup/wpdocs/2006_en.htm). --------------------------------------------------